Tíundi aðalfundur Landssambands skógareigenda verður haldinn í Grunnskólanum á Reykhólum um næstu helgi . Þema fundarins er „ Menntun skógarbænda , grænni skógar . “ Fundurinn verður settur klukkan 16 á föstudag með ávarpi formanns . Þá taka við venjuleg aðalfundarstörf og nefndaskipan . Klukkan 18 heldur Björgvin Eggertsson fræðsluerindi um grænni skóga og að kvöldverði loknum verða nefndastörf . Þeim heldur fram daginn eftir og er áætlað að afgreiða tillögur úr nefndum klukkan 10 . Klukkan 13 ávarpar formaður samkunduna sem og gestir og að því loknu verður gengið til kosninga . Fundinum verður slitið klukkan 15 og verður þá farið í siglingu og skoðunarferð . Klukkan 19 verður árshátíð Landssambandsins haldin í fundarsal Grunnskólans með tilheyrandi havaríi . Á sunnudeginum er formlegri dagskrá lokið en farið verður í skoðunarferð á eigin bílum . Gistingu er hægt að fá í Hótel Bjarkarlundi , Gistiheimilinu Álftalandi og í bændagistingu í Miðjanesi .